SAWAD บวก 3% ลุ้นกำไร Q3 แตะ 1.20 พันลบ. โบรกฯชูเป้า 78.50 บ.
SAWAD บวก 3% โบรกฯแนะ “ซื้อ” เป้า 78.50 บ. คาดกำไรไตรมาส 3 แตะ 1.20 พันลบ. จากรายได้ดอกเบี้ยและรายได้อื่นที่เพิ่มขึ้น
4 พ.ย. 2564

ผู้สื่อข่าวรายงานว่าวันนี้ (4 พ.ย. 2564) ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 12:03 น. อยู่ที่ระดับ 65.00 บาท เพิ่มขึ้น 1.75 บาท หรือ 2.77% โดยทำจุดสูงสุดที่ 65.50 บาท และทำจุดต่ำสุดที่ 63.25 บาท ด้วยมูลค่าการซื้อขาย 792.28 ล้านบาท

บริษัทหลักทรัพย์ ฟิลลิป (ประเทศไทย) จำกัด (มหาชน) ระบุในบทวิเคราะห์ (2 พ.ย. 2564) โดยมีการคาดการณ์ว่า SAWAD จะมีกำไรไตรมาส 3/2564 อยู่ที่ 1.20 พันล้านบาท ลดลง 2.40% จากงวดเดียวกันของปีก่อน ทั้งนี้จากรายได้ดอกเบี้ยที่ลดลงจากการปรับลดอัตราดอกเบี้ย และการลดลงของสินเชื่อหลังการขายหุ้น บ.เงินสด ทันใจออกไป แต่คาดว่าจะเพิ่มขึ้น 6.20% จากไตรมาสก่อน จากทั้งรายได้ดอกเบี้ย และรายได้อื่นที่เพิ่มขึ้น
นอกจากนี้คาดว่ารายได้ดอกเบี้ยงวด 9 เดือนแรกของปี 2564 ของ SAWAD จะลดต่ำลง และมีค่าใช้จ่ายเพิ่มสูงขึ้น แต่การกลับสำรองเป็นรายได้สาเหตุสำคัญที่ทำให้คาดว่ากำไรงวด 9 เดือนแรกของปี 2564 จะอยู่ที่ 3.60 พันล้านบาท เพิ่มขึ้น 13.10% จากงวดเดียวกันของปีก่อน
ทั้งนี้ทางฝ่ายวิจัยยังคงประมาณการกำไรปี 2564 ไว้เหมือนเดิมที่ 5 พันล้านบาท และปี 2565 คงไว้เหมือนเดิมที่ 5.20 พันล้านบาท และยังคงราคาพื้นฐาน 78.50 บาท ซึ่งมองว่าการร่วมธุรกิจกับ ธ.ออมสินจะเห็นผลชัดเจนขึ้นเรื่อย ๆ หลังจากช่วงที่ผ่านมาอยู่ในช่วงเริ่มต้น และมีการคิดดอกเบี้ยโปรโมชั่น รวมไปถึงการให้ความช่วยเหลือลูกค้าที่ได้รับผลกระทบจาก COVID-19 ยังคงคำแนะนำ “ซื้อ”
 